b'\n_START_ARTICLE_\nCarl Fredrik Fredenheim\n_START_PARAGRAPH_\nCarl Fredrik Fredenheim alk. Mennander (1748\xe2\x80\x931803) oli suomalainen yli-intendentti, seremoniamestari ja arkeologi. Fredenheim loi uran Ruotsissa 1700-luvun lopulla. H\xc3\xa4n edisti antiikin taideteosten tunnetuksi tuloa Ruotsissa ja Suomessa. Ruotsin museolaitos syntyi h\xc3\xa4nen ansiostaan. H\xc3\xa4n j\xc3\xa4ljennytti Vatikaanin arkistol\xc3\xa4hteit\xc3\xa4 ja oli tekem\xc3\xa4ss\xc3\xa4 kaivauksia Rooman Forumilla._NEWLINE_Mennanderin is\xc3\xa4 Carl Fredrik Mennander vanhempi oli Turun piispa. Mennander opiskeli Turun Akatemiassa kuusivuotiaasta. Maisterin v\xc3\xa4it\xc3\xb6skirjan h\xc3\xa4n sai valmiiksi 1765 ja muutti seuraavana vuonna Tukholmaan. H\xc3\xa4nest\xc3\xa4 tuli ulkoasiaintoimikunnan ensimm\xc3\xa4inen sihteeri, ja h\xc3\xa4net aateloitiin 1772, jolloin h\xc3\xa4n otti nimen Fredenheim. H\xc3\xa4nest\xc3\xa4 tuli 1792 Kuninkaallisen museon johtaja ja 1795 rakennusten yli-intendentti eli rakennushallinnon johtaja.'